《送熊退斋归武夷》
宋代·蜀翁

君居建州溪，我住东浙尾。
邂逅入壶山，于今几寒暑。
平生谭理入，涉猎颇自喜。
考击到精玄，我肤君骨髓。
君学有根源，君文有规矩。
寸步履平实，不知虚浮语。
礼废彝伦斁，聋盲数百载。
紫阳当日心，谁复为鼓舞。
气运未回天，人力不能起。
终焉终久功，或慰奔驰苦。
读书要适用，行过言犹耻。
架空累万辞，先儒已坐此。
观君治教篇，农学相资倚。
以兹行吾志，万物当得所。
奈何人理缪，痛哉时不与。
君去将安之，波浪更风雨。
武夷高且深，櫂歌声未已。
朝夕足夷犹，尚友朱夫子。
他年见鳌峰，势与此山拟。
了却未完书，相逢定何许。

作者简介：蜀翁，姓名未详。与熊禾（退斋）有交（《武夷山志》卷二二）。